Predkladacia správa

Integrovaný klimaticko-energetický balíček, ktorý Európska komisia (EK) predstavila 23. januára 2008, je zásadným, komplexným a ambicióznym riešením pre znižovanie emisií skleníkových plynov, zvyšovanie energetickej účinnosti, znižovanie spotreby fosílnych palív a podporu inovatívnych, nízko uhlíkových technológií. Balíček tvoria nové pravidlá štátnej pomoci a štyri nové legislatívne návrhy:

1.	smernica o podpore využívania energie z obnoviteľných zdrojov, 
2.	smernica, ktorou sa mení a dopĺňa smernica 2003/87/ES o obchodovaní s emisnými kvótami skleníkových plynov, 
3.	rozhodnutie o  úsilí členských štátov znížiť emisie skleníkových plynov v sektoroch mimo schému obchodovania s emisnými kvótami,
4.	smernica o geologickom ukladaní a skladovaní oxidu uhličitého. 

Opatrenia na plnenie prijatých cieľov budú zásadným spôsobom a dlhodobo ovplyvňovať ekonomický vývoj Slovenska, je preto dôležité, aby sa analytickým štúdiám a príprave kapacít na praktickú realizáciu legislatívnych ustanovení venovala primeraná pozornosť. 

Predkladaný materiál uvádza len vybrané, kľúčové nástroje a predpokladané finančné náklady na realizáciu opatrení balíčka, ktoré je potrebné chápať len ako predbežné, indikatívne odhady očakávaných dosahov na rozpočet SR.

Doterajšie aktivity a rokovania zainteresovaných subjektov potvrdili, že balíček predstavuje veľmi komplexný problém, ktorý má prierezový charakter, dotýka sa celého národného hospodárstva, keďže má politický, ekonomický, energetický, environmentálny, ale aj sociálny rozmer. 

Slovenská republika nemá zatiaľ vytvorenú vhodnú platformu na riešenie tejto odborne veľmi náročnej problematiky a bez systémovej podpory z úrovne vlády bude zložité v krátkom čase mobilizovať alebo dobudovať primerané odborné, finančné a materiálne kapacity na jeho riešenie. 

Z dôvodu, že rokovania o konečnej podobe legislatívnych ustanovení v pracovných skupinách Rady EÚ stále prebiehajú, sú zatiaľ k dispozícii len výsledky niektorých čiastkových analýz, ktoré bude potrebné aj v kontexte hospodárskeho rozvoja SR a hlbšieho posudzovania makroekonomických a sektorových dôsledkov ďalej priebežne upresňovať.  

K materiálu sa 21. 5. 2008 na Ministerstve životného prostredia SR uskutočnilo stretnutie na úrovni generálnych riaditeľov relevantných rezortov, na ktorom boli odstránené problémové body. Materiál je predkladaný bez rozporov.

Predkladaný materiál obsahuje indikatívne údaje a nezakladá dodatočné nároky na štátny rozpočet SR. Personálne nároky budú riešené v rámci existujúcich kapacít jednotlivých rezortov.